钦定古今图书集成/明伦汇编/官常典/第619卷 > 授王宗夔宗韬卭汉二州张无息蜀州刺史等
## 钦定古今图书集成/明伦汇编/官常典/第619卷 > 授王宗夔宗韬卭汉二州张无息蜀州刺史等

制　　　　　　　　　　　　。薛廷珪。

敕。广汉上腴，临邛古郡。眷求牧守，允属忠劳。具官王
宗夔等，或鹗立辕门，或鹰扬玉帐。负偃革销金之术，
蕴经文纬武之机。赞我荩臣，镇于全蜀。既练军志，仍
通政经。干将溢匣而有声，骐骥追风而绝迹。今俾尔
分吾忧寄，养我黔黎。尔宜拔薤推心，挂鱼洁己。勿为
重敛，戒在虔刑。务复宪章，无取祸乱。允祁奚之内举，
抚文翁之旧封。敬服训词，勤抚人隐而无息。亦佩专
城之印，往俞连帅之求。无忘酌泉，勉务为政。黜陟之
典，朕不敢私。惟尔三臣，砺乃一志。与我共治，期乎有
闻。敬之戒之，自求多福。可。